http://www.thaigov.go.th

 วันนี้ (15 พฤษภาคม 2561) เวลา 09.00 น. ณ ห้องประชุม 501 ตึกบัญชาการ 1

ทำเนียบรัฐบาล พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลโท สรรเสริญ แก้วกำเนิด โฆษกประจำสำนักนายกรัฐมนตรี ได้แถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างพระราชบัญญัติสถาบันวิทยาลัยชุมชน (ฉบับที่ ..) พ.ศ. ....

 2. เรื่อง ร่างพระราชบัญญัติให้ใช้ประมวลกฎหมายยาเสพติด พ.ศ. ....

 ร่างประมวลกฎหมายยาเสพติด และร่างพระราชบัญญัติวิธีพิจารณา

 คดียาเสพติด (ฉบับที่ ..) พ.ศ. .... รวม 3 ฉบับ

 3. เรื่อง ร่างพระราชกฤษฎีกาเปลี่ยนแปลงเขตอำนาจศาลแรงงานกลาง พ.ศ. ....

 และร่างพระราชกฤษฎีกากำหนดจำนวน ที่ตั้ง เขตศาล และวันเปิดทำการ ของศาล แรงงานภาค (ฉบับที่ ..) พ.ศ. .... รวม 2 ฉบับ

 4. เรื่อง ร่างพระราชกฤษฎีกากำหนดเขตที่ดินในบริเวณที่ที่จะเวนคืน

 ในท้องที่เขตราษฎร์บูรณะ กรุงเทพมหานคร พ.ศ. ....

 5. เรื่อง ร่างประกาศสำนักนายกรัฐมนตรี เรื่อง กำหนดให้การเวนคืน อสังหาริมทรัพย์เพื่อสร้างทางหลวงแผ่นดินหมายเลข 244

 สายทางเข้าสะพานข้ามแม่น้ำโขงบึงกาฬ เป็นกรณีที่มีความจำเป็น

 โดยเร่งด่วน

 6. เรื่อง ร่างกฎกระทรวงการจัดเก็บข้อมูลของสัตว์ที่เข้าสู่โรงฆ่าสัตว์ และเนื้อสัตว์

 ที่ออกจากโรงฆ่าสัตว์ พ.ศ. .... และร่างกฎกระทรวงกำหนดชนิดของสัตว์

 พ.ศ. .... รวม 2 ฉบับ

 7. เรื่อง ร่างกฎกระทรวงออกตามความในพระราชบัญญัติควบคุมการฆ่าสัตว์

 เพื่อการจำหน่ายเนื้อสัตว์ พ.ศ. 2559 รวม 3 ฉบับ

 8. เรื่อง ร่างกฎกระทรวงว่าด้วยผู้ดำเนินการสถานพยาบาลตามประเภท

 และลักษณะการให้บริการทางการแพทย์ของสถานพยาบาล พ.ศ. ....

 9. เรื่อง ร่างกฎกระทรวงกำหนดมาตรฐานในการบริหาร จัดการ และดำเนินการ ด้านความปลอดภัยอาชีวอนามัย และสภาพแวดล้อมในการทำงานใน สถานที่ที่อันตรายจากการตกจากที่สูงวัสดุกระเด็น ตกหล่น และพังทลาย พ.ศ. ....

 10. เรื่อง ร่างกฎกระทรวงออกตามพระราชบัญญัติควบคุมการฆ่าสัตว์เพื่อการ จำหน่าย เนื้อสัตว์ พ.ศ. 2559 รวม 3 ฉบับ

(ท่านสามารถดาวน์โหลดมติผลการประชุมคณะรัฐมนตรี ฉบับวันที่ 15 พฤษภาคม 2561)

ด้วยการสแกน QR Code



|  |
| --- |
| **ต่างประเทศ** |

 11. เรื่อง ร่างบันทึกความเข้าใจว่าด้วยความร่วมมือสำหรับโครงการภายใต้กองทุน พิเศษแม่โขง-ล้านช้างระหว่างกระทรวงทรัพยากรธรรมชาติและสิ่งแวดล้อม กับสถานเอกอัครราชทูตจีนประจำประเทศไทย และร่างบันทึกความเข้าใจ ระหว่าง กระทรวงทรัพยากรธรรมชาติและสิ่งแวดล้อมกับสถาบันความ ร่วมมือเพื่อการพัฒนาเศรษฐกิจลุ่มน้ำโขง

 12. เรื่อง ร่างบันทึกความเข้าใจระหว่างสำนักงานคณะกรรมการป้องกัน และ ปราบปรามยาเสพติดแห่งราชอาณาจักรไทยกับสำนักเลขาธิการแผน โคลัมโบว่าด้วยการจัดตั้งสำนักงานสาขาของแผนโคลัมโบ ณ ประเทศไทย

|  |
| --- |
| **แต่งตั้ง** |

 13. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการ

 ระดับทรงคุณวุฒิ (กระทรวงมหาดไทย)

 14. เรื่อง การแต่งตั้งข้าราชการให้ดำรงตำแหน่งรองเลขาธิการสภาความมั่นคง แห่งชาติ (สำนักงานสภาความมั่นคงแห่งชาติ)

 15. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง (กระทรวงศึกษาธิการ)

 16. เรื่อง การแต่งตั้งประธานกรรมการและกรรมการผู้ทรงคุณวุฒิในคณะกรรมการ นวัตกรรมแห่งชาติ

 17. เรื่อง การแต่งตั้งผู้รักษาราชการแทนรัฐมนตรีว่าการกระทรวงสาธารณสุข

\*\*\*\*\*\*\*\*\*\*\*\*\*\*\*\*\*\*\*

สำนักโฆษก สำนักเลขาธิการนายกรัฐมนตรี โทร. 02288-4396

|  |
| --- |
| **กฎหมาย** |

**1. เรื่อง ร่างพระราชบัญญัติสถาบันวิทยาลัยชุมชน (ฉบับที่ ..) พ.ศ. ....**

 คณะรัฐมนตรีมีมติอนุมัติหลักการร่างพระราชบัญญัติสถาบันวิทยาลัยชุมชน (ฉบับที่ ..)

พ.ศ. .... ตามที่กระทรวงศึกษาธิการเสนอ (ศธ.) และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

 **สาระสำคัญของร่างพระราชบัญญัติ**

 กำหนดให้ผู้อำนวยการวิทยาลัยชุมชนมีวาระการดำรงตำแหน่งคราวละสี่ปีและอาจได้รับแต่งตั้งอีกได้ แต่จะดำรงตำแหน่งติดต่อกันเกินสองวาระไม่ได้

**2. เรื่อง ร่างพระราชบัญญัติให้ใช้ประมวลกฎหมายยาเสพติด พ.ศ. .... ร่างประมวลกฎหมายยาเสพติด**

**และร่างพระราชบัญญัติวิธีพิจารณาคดียาเสพติด (ฉบับที่ ..) พ.ศ. .... รวม 3 ฉบับ**

 คณะรัฐมนตรีมีมติเห็นชอบและรับทราบ ดังนี้

 1. เห็นชอบร่างพระราชบัญญัติให้ใช้ประมวลกฎหมายยาเสพติด พ.ศ. .... ร่างประมวลกฎหมายยาเสพติด และร่างพระราชบัญญัติวิธีพิจารณาคดียาเสพติด (ฉบับที่ ..) พ.ศ. .... รวม 3 ฉบับ ของกระทรวงยุติธรรม ที่สำนักงานคณะกรรมการกฤษฎีกาตรวจพิจารณาแล้ว และให้ส่งคณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

 2. รับทราบแผนในการจัดทำกฎหมายลำดับรอง กรอบระยะเวลาและกรอบสาระสำคัญของกฎหมายลำดับรอง ซึ่งต้องออกตามร่างพระราชบัญญัติให้ใช้ประมวลกฎหมายยาเสพติด พ.ศ. .... ร่างประมวลกฎหมายยาเสพติด และร่างพระราชบัญญัติวิธีพิจารณาคดียาเสพติด (ฉบับที่ ..) พ.ศ. .... ตามที่กระทรวงยุติธรรมเสนอ

 **สาระสำคัญของร่างพระราชบัญญัติ**

 1. **ร่างพระราชบัญญัติให้ใช้ประมวลกฎหมายยาเสพติด พ.ศ. ....** มีสาระสำคัญ ดังนี้

|  |  |
| --- | --- |
| **เรื่อง** | **สาระสำคัญ** |
| 1. **ประมวลกฎหมายยาเสพติด**  | • กำหนดให้ประมวลกฎหมายยาเสพติดท้ายพระราชบัญญัติฉบับนี้มีผลใช้บังคับ เมื่อพ้นกำหนดหนึ่งร้อยแปดสิบวันนับแต่วันที่พระราชบัญญัตินี้มีผลใช้บังคับ เป็นต้นไป • เมื่อประมวลกฎหมายยาเสพติดมีผลใช้บังคับแล้ว ให้ยกเลิกบทบัญญัติของกฎหมายเกี่ยวกับยาเสพติดและกฎหมายที่แก้ไขเพิ่มเติม จำนวน 21 ฉบับ |
| 2. **ตำแหน่งที่มีเหตุพิเศษ**  | • กำหนดให้ข้าราชการของสำนักงาน ป.ป.ส. ที่ผ่านการฝึกอบรมเป็นตำแหน่งที่มีเหตุพิเศษตามกฎหมายว่าด้วยระเบียบข้าราชการพลเรือน และกำหนดให้ได้รับเงินเพิ่มสำหรับตำแหน่งที่มีเหตุพิเศษ  |

 2. **ประมวลกฎหมายยาเสพติด**มีสาระสำคัญ ดังนี้

|  |  |
| --- | --- |
| **เรื่อง** | **สาระสำคัญ** |
| 1. **การป้องกัน ปราบปราม และแก้ไขปัญหายาเสพติด**  | • กำหนดให้คณะรัฐมนตรีจัดให้มีนโยบายและแผนระดับชาติว่าด้วยการป้องกัน ปราบปราม และแก้ไขปัญหายาเสพติด ซึ่งหน่วยงานของรัฐที่เกี่ยวข้องต้องดำเนินการให้สอดคล้องกับนโยบายและแผนระดับชาติดังกล่าว• กำหนดให้มีคณะกรรมการป้องกันและปราบปรามยาเสพติด มีหน้าที่และอำนาจในการเสนอนโยบายและแผนระดับชาติว่าด้วยการป้องกัน ปราบปราม และแก้ไขปัญหายาเสพติด ติดตาม ดูแล และสนับสนุนให้มีการดำเนินการที่สอดคล้องกับนโยบายและแผนระดับชาติดังกล่าว • กำหนดหน้าที่และอำนาจของสำนักงานคณะกรรมการป้องกันและปราบปรามยาเสพติด (สำนักงาน ป.ป.ส.) ให้เป็นหน่วยงานกลางในการป้องกัน ปราบปราม และแก้ไขปัญหายาเสพติด  |
| 2. **การควบคุมยาเสพติด** | • กำหนดให้มีคณะกรรมการควบคุมยาเสพติด มีหน้าที่และอำนาจกำหนดมาตรการในการควบคุมยาเสพติดให้โทษ วัตถุออกฤทธิ์ และสารระเหย • แบ่งประเภทของยาเสพติดให้โทษออกเป็น 5 ประเภท และแบ่งประเภทของวัตถุออกฤทธิ์ออกเป็น 4 ประเภท• กำหนดการอนุญาตเกี่ยวกับยาเสพติดให้โทษและวัตถุออกฤทธิ์ ซึ่งหลักเกณฑ์เกี่ยวกับการขออนุญาต การอนุญาต และการดำเนินการในเรื่องต่าง ๆ ให้เป็นไปตามที่กำหนดในกฎกระทรวงหรือประกาศ• กำหนดมาตรการควบคุมพิเศษในการป้องกัน ปราบปราม แก้ไขปัญหาและควบคุมยาเสพติด โดยกำหนดให้คณะกรรมการ ป.ป.ส. อาจกำหนดพื้นที่ในการทดลองเพาะปลูกพืชที่เป็นหรือให้ผลผลิตเป็นยาเสพติดให้โทษหรืออาจใช้ผลิตเป็นยาเสพติดให้โทษ หรือผลิตและทดสอบเกี่ยวกับยาเสพติด  |
| 3. **การตรวจสอบทรัพย์สิน**  | • กำหนดให้มีคณะกรรมการตรวจสอบทรัพย์สิน มีหน้าที่และอำนาจในการดำเนินการเกี่ยวกับการตรวจสอบทรัพย์สินที่เกี่ยวเนื่องกับการกระทำความผิดเกี่ยวกับยาเสพติด  |
| 4. **กองทุน**  | • กำหนดให้มีกองทุนป้องกัน ปราบปราม และแก้ไขปัญหายาเสพติด มีวัตถุประสงค์เพื่อประโยชน์ในการป้องกัน ปราบปราม และแก้ไขปัญหายาเสพติด โดยการบริหารและการดำเนินการของกองทุนให้เป็นไปตามระเบียบที่คณะกรรมการ ป.ป.ส. กำหนด  |
| 5. **การบำบัดรักษาและการฟื้นฟูสภาพสังคมแก่ผู้ติดยาเสพติด**  | • กำหนดให้มีคณะกรรมการบำบัดรักษาและฟื้นฟูผู้ติดยาเสพติด มีหน้าที่และอำนาจในการกำหนดนโยบายและมาตรการเกี่ยวกับการบำบัดรักษาและฟื้นฟูผู้ติดยาเสพติด รวมถึงวางแนวทางให้หน่วยงานที่เกี่ยวข้องให้ความช่วยเหลือด้านสวัสดิการสังคม การสังคมสงเคราะห์ที่จำเป็นและเหมาะสม และช่วยเหลือสนับสนุนให้ผู้ติดยาเสพติด หรือผู้ผ่านการบำบัดรักษาให้สามารถดำรงชีวิตอยู่ในสังคมได้ • กำหนดให้ผู้กระทำความผิดฐานเสพยาเสพติด หรือมีไว้ในครอบครองซึ่งยาเสพติดให้โทษหรือวัตถุออกฤทธิ์เพื่อเสพ ซึ่งเข้ารับการบำบัดรักษาแล้ว พ้นจากความผิดฐานดังกล่าว โดยผู้กระทำความผิดสามารถสมัครใจเข้ารับการบำบัดรักษาได้ • กำหนดให้มีศูนย์ฟื้นฟูสภาพทางสังคม มีหน้าที่และอำนาจในการติดตาม ดูแล ให้คำปรึกษา แนะนำ ให้ความช่วยเหลือ และสงเคราะห์แก่ผู้เข้ารับการบำบัดรักษา เพื่อให้ผู้เข้ารับการบำบัดรักษาได้รับการฟื้นฟูสภาพทางสังคม  |
| 6. **ความผิดและบทกำหนดโทษ** | • กำหนดความผิดเกี่ยวกับยาเสพติดให้โทษและวัตถุออกฤทธิ์ และความผิดเกี่ยวกับการบำบัดรักษาผู้ติดยาเสพติด รวมถึงโทษสำหรับความผิดดังกล่าว  |

 3. **ร่างพระราชบัญญัติวิธีพิจารณาคดียาเสพติด (ฉบับที่ ..) พ.ศ. ....** มีสาระสำคัญ ดังนี้

|  |  |
| --- | --- |
| **เรื่อง** | **สาระสำคัญ** |
| 1. **ผู้รักษาการ**  | • เพิ่มรัฐมนตรีว่าการกระทรวงสาธารณสุขเป็นผู้รักษาการตามกฎหมายว่าด้วยวิธีพิจารณาคดียาเสพติด  |
| 2. **เพิ่มหน้าที่และอำนาจของกรรมการ ป.ป.ส. เลขาธิการคณะกรรมการป้องกันและปราบปรามยาเสพติด รองเลขาธิการคณะกรรมการป้องกันและปราบปรามยาเสพติด และเจ้าพนักงาน ป.ป.ส.**  | • เข้าไปในเคหสถานหรือสถานที่ใด ๆ เพื่อตรวจค้นเมื่อมีเหตุอันควรสงสัยตามสมควรว่ามียาเสพติด มีบุคคลผู้กระทำความผิดเกี่ยวกับยาเสพติด หรือทรัพย์สินที่เกี่ยวข้องกับการกระทำความผิดเกี่ยวกับยาเสพติด ซึ่งถ้าหากปล่อยให้เนิ่นช้าไป บุคคลนั้นจะหลบหนีไป หรือทรัพย์สินนั้นจะถูกโยกย้าย ทำลาย หรือสูญหาย • ค้นบุคคลหรือยานพาหนะใด ๆ ที่มีเหตุอันควรสงสัยว่ามียาเสพติดซุกซ่อนอยู่ • ค้นหรือจับกุมบุคคลใด ๆ ที่กระทำความผิดเกี่ยวกับยาเสพติด • ยึดหรืออายัดยาเสพติด หรือทรัพย์สินที่เกี่ยวข้องกับการกระทำความผิดเกี่ยวกับยาเสพติด • สอบสวนผู้ต้องหาในคดีความผิดเกี่ยวกับยาเสพติด • ตรวจหรือทดสอบหรือสั่งให้รับการตรวจหรือทดสอบว่าบุคคลหรือกลุ่มบุคคลนั้นมีสารเสพติดอยู่ในร่างกาย • ควบคุมตัวผู้ถูกจับกรณีกระทำความผิดร้ายแรงเกี่ยวกับยาเสพติด  |
| 3. **อุทธรณ์ และฎีกา**  | • กำหนดให้จำเลยต้องมาแสดงตนต่อเจ้าหนักงานศาลในขณะยื่นอุทธรณ์ ยื่นคำขออนุญาตฎีกา และยื่นฎีกา |
| 4. **การบังคับโทษปรับ**  | • ยกเลิกบทบัญญัติว่าด้วยการบังคับทางปกครอง (นำไปกำหนดไว้ในประมวลกฎหมายยาเสพติด)  |

**3. ร่างพระราชกฤษฎีกาเปลี่ยนแปลงเขตอำนาจศาลแรงงานกลาง พ.ศ. .... และร่างพระราชกฤษฎีกากำหนดจำนวน ที่ตั้ง เขตศาล และวันเปิดทำการของศาลแรงงานภาค (ฉบับที่ ..) พ.ศ. .... รวม 2 ฉบับ**

 คณะรัฐมนตรีมีมติอนุมัติหลักการร่างพระราชกฤษฎีกาเปลี่ยนแปลงเขตอำนาจศาลแรงงานกลาง

พ.ศ. .... และร่างพระราชกฤษฎีกากำหนดจำนวน ที่ตั้ง เขตศาล และวันเปิดทำการของศาลแรงงานภาค (ฉบับที่ ..)

พ.ศ. .... รวม 2 ฉบับ ตามที่สำนักงานศาลยุติธรรม (ศย.) เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้พิจารณาในประเด็นตามข้อสังเกตเพิ่มเติมของสำนักงานคณะกรรมการกฤษฎีกาด้วย แล้วดำเนินการต่อไปได้

 **สาระสำคัญของร่างพระราชกฤษฎีกา**

1. ร่างพระราชกฤษฎีกาเปลี่ยนแปลงเขตอำนาจศาลแรงงานกลาง พ.ศ. .... กำหนดให้ศาลแรงงานกลางมีเขตอำนาจตลอดท้องที่กรุงเทพมหานคร

 2. ร่างพระราชกฤษฎีกากำหนดจำนวน ที่ตั้ง เขตศาล และวันเปิดทำการของศาลแรงงานภาค (ฉบับที่ ..) พ.ศ. .... เป็นการแก้ไขเขตอำนาจศาลแรงงานภาค 1 และเขตอำนาจศาลแรงงานภาค 7

**สรุปตารางแสดงเขตอำนาจศาล**

|  |  |  |
| --- | --- | --- |
| **ศาล** | **เขตอำนาจศาลปัจจุบัน** | **เขตอำนาจศาลใหม่** |
| ศาลแรงงานกลาง | กทม. จ. สมุทรปราการ จ. สมุทรสาครจ. นครปฐม จ. นนทบุรี และ จ. ปทุมธานี | กทม. |
| ศาลแรงงานภาค 1  | จ. ชัยนาท จ. พระนครศรีอยุธยา จ. ลพบุรี จ. สระบุรี จ. สิงห์บุรี และ จ. อ่างทอง  | จ. ชัยนาท จ. นนทบุรี จ. ปทุมธานี จ. สมุทรปราการ จ. พระนครศรีอยุธยา จ. ลพบุรี จ. สระบุรี จ. สิงห์บุรี และ จ. อ่างทอง |
| ศาลแรงงานภาค 7 | จ. กาญจนบุรี จ. ประจวบคีรีขันธ์ จ. เพชรบุรี จ. ราชบุรี จ. สมุทรสาคร และ จ. สุพรรณบุรี | จ. กาญจนบุรี จ. นครปฐม จ. ประจวบคีรีขันธ์ จ.เพชรบุรี จ.ราชบุรี จ.สมุทรสาคร จ. สมุทรสงคราม และ จ. สุพรรณบุรี |

**4. เรื่อง ร่างพระราชกฤษฎีกากำหนดเขตที่ดินในบริเวณที่ที่จะเวนคืน ในท้องที่เขตราษฎร์บูรณะ กรุงเทพมหานคร พ.ศ. ....**

 คณะรัฐมนตรีมีมติเห็นชอบร่างพระราชกฤษฎีกากำหนดเขตที่ดินในบริเวณที่ที่จะเวนคืน ในท้องที่เขตราษฎร์บูรณะ กรุงเทพมหานคร พ.ศ. .... ที่สำนักงานคณะกรรมการกฤษฎีกาตรวจพิจารณาแล้ว ตามที่กระทรวงคมนาคมเสนอ และให้ดำเนินการต่อไปได้

 **สาระสำคัญของร่างพระราชกฤษฎีกากำหนดเขตที่ดินในบริเวณที่ที่จะเวนคืน ในท้องที่เขตราษฎร์บูรณะ กรุงเทพมหานคร พ.ศ. ....** เป็นการกำหนดเขตที่ดินในบริเวณที่ที่จะเวนคืน เพื่อให้เจ้าหน้าที่หรือผู้ซึ่งได้รับมอบหมายจากเจ้าหน้าที่ มีสิทธิเข้าไปสำรวจและเพื่อทราบข้อเท็จจริงเกี่ยวกับอสังหาริมทรัพย์ที่จะต้องเวนคืน ตามโครงการทางพิเศษสายพระราม 3 – ดาวคะนอง – วงแหวนรอบนอกกรุงเทพมหานครด้านตะวันตก

**5. เรื่อง ร่างประกาศสำนักนายกรัฐมนตรี เรื่อง กำหนดให้การเวนคืนอสังหาริมทรัพย์ เพื่อสร้างทางหลวงแผ่นดินหมายเลข 244 สายทางเข้าสะพานข้ามแม่น้ำโขงที่บึงกาฬ เป็นกรณีที่มีความจำเป็นโดยเร่งด่วน**

 คณะรัฐมนตรีมีมติอนุมัติในหลักการร่างประกาศสำนักนายกรัฐมนตรี เรื่อง กำหนดให้การเวนคืนอสังหาริมทรัพย์ เพื่อสร้างทางหลวงแผ่นดินหมายเลข 244 สายทางเข้าสะพานข้ามแม่น้ำโขงที่บึงกาฬ เป็นกรณีที่มีความจำเป็นโดยเร่งด่วน ตามที่กระทรวงคมนาคมเสนอ และให้ส่งคณะกรรมการตรวจสอบร่างกฎหมายและ ร่างอนุบัญญัติที่เสนอคณะรัฐมนตรีตรวจพิจารณา แล้วดำเนินการต่อไปได้

 **สาระสำคัญของร่างประกาศสำนักนายกรัฐมนตรีฯ** เพื่อให้เจ้าหน้าที่หรือผู้ซึ่งได้รับมอบหมายจากเจ้าหน้าที่มีอำนาจวางเงินค่าทดแทน เข้าครอบครองหรือใช้อสังหาริมทรัพย์ที่จะต้องเวนคืน และส่งมอบพื้นที่ก่อสร้างทางหลวงแผ่นดินหมายเลข 244 สายทางเข้าสะพานข้ามแม่น้ำโขงที่บึงกาฬ ได้ทันตามกำหนดเวลา

**6. เรื่อง ร่างกฎกระทรวงการจัดเก็บข้อมูลของสัตว์ที่เข้าสู่โรงฆ่าสัตว์ และเนื้อสัตว์ที่ออกจากโรงฆ่าสัตว์ พ.ศ. .... และร่างกฎกระทรวงกำหนดชนิดของสัตว์ พ.ศ. .... รวม 2 ฉบับ**

 คณะรัฐมนตรีมติอนุมัติและรับทราบดังนี้

 1. อนุมัติหลักการร่างกฎกระทรวงการจัดเก็บข้อมูลของสัตว์ที่เข้าสู่โรงฆ่าสัตว์ และเนื้อสัตว์ที่ออกจากโรงฆ่าสัตว์ พ.ศ. .... และร่างกฎกระทรวงกำหนดชนิดของสัตว์ พ.ศ. .... รวม 2 ฉบับ ตามที่กระทรวงเกษตรและสหกรณ์เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของกระทรวงทรัพยากรธรรมชาติและสิ่งแวดล้อมไปประกอบการพิจารณาด้วย แล้วดำเนินการต่อไปได้

 2. ให้กระทรวงเกษตรและสหกรณ์รับความเห็นของกระทรวงพาณิชย์ และสำนักงานคณะกรรมการพัฒนาการเศรษฐกิจและสังคมแห่งชาติไปพิจารณาดำเนินการต่อไปด้วย

 3. รับทราบรายงานเหตุผลความจำเป็นในการดำเนินการร่างกฎกระทรวง รวม 2 ฉบับ ในเรื่องนี้

ไม่ทันเวลาที่กฎหมายกำหนด ตามที่กระทรวงเกษตรและสหกรณ์เสนอ

 **สาระสำคัญของร่างกฎกระทรวง**

|  |  |
| --- | --- |
| **ชื่อร่างกฎกระทรวง** | **สาระสำคัญ** |
| 1. ร่างกฎกระทรวงการจัดเก็บข้อมูลของสัตว์ที่เข้าสู่โรงฆ่าสัตว์ และเนื้อสัตว์ที่ออกจากโรงฆ่าสัตว์ พ.ศ. .... | 1. กำหนดให้มีการจัดเก็บข้อมูลของสัตว์ที่เข้าสู่โรงฆ่าสัตว์  1.1 กำหนดให้องค์กรปกครองส่วนท้องถิ่นมีหน้าที่จัดเก็บและสามารถใช้สืบค้นได้อย่างน้อย 6 เดือน เช่น แบบแจ้งการฆ่าสัตว์ หนังสือรับรองแหล่งที่มา 1.2 กำหนดให้ผู้ได้รับใบอนุญาตประกอบกิจการฆ่าสัตว์จัดเก็บเอกสาร เช่น แบบแจ้งการฆ่าสัตว์ แบบรายงานตรวจสัตว์ก่อนฆ่าและหลังการฆ่าสัตว์  1.3 กำหนดให้พนักงานเจ้าหน้าที่ผู้รับแจ้งและตอบรับการแจ้งฆ่าจัดเก็บเอกสาร เช่น แบบแจ้งการฆ่าสัตว์ หนังสือรับรองแหล่งที่มา  1.4 กำหนดให้พนักงานตรวจโรคสัตว์จัดเก็บเอกสาร เช่น แบบรายงานการตรวจสัตว์ก่อนฆ่าและการตรวจเนื้อสัตว์หลังฆ่า 2. กำหนดให้มีการจัดเก็บข้อมูลของเนื้อสัตว์ที่ออกจากสู่โรงฆ่าสัตว์  2.1 กำหนดให้องค์กรปกครองส่วนท้องถิ่นจัดเก็บหนังสือแจ้งผลการรับรองให้จำหน่ายเนื้อสัตว์  2.2 กำหนดให้ผู้ได้รับใบอนุญาตประกอบกิจการฆ่าสัตว์จัดเก็บเอกสาร เช่น ใบรับรองให้จำหน่ายเนื้อสัตว์ แบบรายงานการรับรองให้จำหน่ายเนื้อสัตว์  2.3 กำหนดให้พนักงานตรวจโรคสัตว์จัดเก็บเอกสาร เช่น ใบรับรองให้จำหน่ายเนื้อสัตว์ ใบรับรองให้จำหน่ายเนื้อสัตว์ที่ตายโดยมิได้ถูกฆ่า ใบรับรองให้จำหน่ายเนื้อสัตว์ที่ฆ่านอกโรงฆ่าสัตว์ แบบรายงานการรับรองให้จำหน่ายเนื้อสัตว์  |
| 2. ร่างกฎกระทรวงกำหนดชนิดของสัตว์ พ.ศ. .... |  กำหนดให้ไก่งวง และนกกระทา เป็นสัตว์ตามมาตรา 4 แห่งพระราชบัญญัติควบคุมการฆ่าสัตว์เพื่อการจำหน่ายเนื้อสัตว์ พ.ศ. 2559 เพื่อประโยชน์ในการกำกับดูแลการประกอบกิจการฆ่าสัตว์และการจำหน่ายเนื้อสัตว์  |

**7. เรื่อง ร่างกฎกระทรวงออกตามความในพระราชบัญญัติควบคุมการฆ่าสัตว์เพื่อการจำหน่ายเนื้อสัตว์**

**พ.ศ. 2559 รวม 3 ฉบับ**

 คณะรัฐมนตรีมีมติอนุมัติและรับทราบ ดังนี้

 1. อนุมัติหลักการร่างกฎกระทรวงออกตามความในพระราชบัญญัติควบคุมการฆ่าสัตว์ เพื่อการจำหน่ายเนื้อสัตว์ พ.ศ. 2559 รวม 3 ฉบับ ประกอบด้วย 1. ร่างกฎกระทรวงการขออนุญาต การออกใบอนุญาต

การต่ออายุใบอนุญาต การโอนใบอนุญาต และการออกใบแทนใบอนุญาตให้ประกอบกิจการฆ่าสัตว์ พ.ศ. ....

2. ร่างกฎกระทรวงการประกอบกิจการฆ่าสัตว์ พ.ศ. .... และ 3. ร่างกฎกระทรวงการขนส่งสัตว์และเนื้อสัตว์ พ.ศ. .... ตามที่กระทรวงเกษตรและสหกรณ์ (กษ.) เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้ รับความเห็นของกระทรวงมหาดไทยไปประกอบการพิจารณาด้วย แล้วดำเนินการต่อไปได้

 2. ให้กระทรวงเกษตรและสหกรณ์รับความเห็นของกระทรวงพาณิชย์ไปพิจารณาดำเนินการต่อไปด้วย

 3. รับทราบรายงานเหตุผลความจำเป็นในการดำเนินการร่างกฎกระทรวง รวม 3 ฉบับ ในเรื่องนี้

ไม่ทันเวลาที่กฎหมายกำหนดตามที่กระทรวงเกษตรและสหกรณ์เสนอ

 **สาระสำคัญของร่างกฎกระทรวง**

|  |  |
| --- | --- |
| **ชื่อร่างกฎกระทรวง** | **สาระสำคัญ** |
| 1. **ร่างกฎกระทรวงการขออนุญาต การออกใบอนุญาต การต่ออายุใบอนุญาต การโอนใบอนุญาต และการออกใบแทนใบอนุญาตให้ประกอบกิจการฆ่าสัตว์ พ.ศ. ....**  | 1. กำหนดให้มีการขอใบอนุญาต และการออกใบอนุญาต 1.1 กำหนดให้มีคุณสมบัติของผู้ขอรับใบอนุญาตให้ประกอบกิจการฆ่าสัตว์  1.2 กำหนดให้มีการยื่นคำขอ ผู้ขออนุญาตต้องยื่นแผนงานการประกอบกิจการการฆ่าสัตว์  1.3 กำหนดให้มีการตรวจสอบแผนงานการประกอบกิจการการฆ่าสัตว์2. กำหนดให้มีการต่ออายุใบอนุญาต 2.1 กำหนดให้ผู้ขอรับใบอนุญาตประกอบกิจการฆ่าสัตว์ยื่นคำขอต่ออายุใบอนุญาตต่อนายทะเบียนเป็นเวลาไม่น้อยกว่า 60 วัน แต่ไม่เกิน 90 วัน ก่อนใบอนุญาตสิ้นสุด  2.2 กำหนดให้นายทะเบียนตรวจสอบคำขออนุญาต แผนงานดังกล่าวเมื่อถูกต้องให้เสนอต่อคณะกรรมการประจำจังหวัดตรวจประเมินโรงฆ่าสัตว์และแผนงานดังกล่าว และให้เสนอความเห็นต่อผู้อนุญาต 2.3 กำหนดให้ผู้อนุญาตพิจารณาออกใบอนุญาตภายใน 30 วัน นับแต่วันที่ได้รับความเห็นจากคณะกรรมการฯ และให้ผู้ขอต่ออายุใบอนุญาตชำระค่าธรรมเนียมตามที่กำหนด 3. กำหนดให้ผู้รับใบอนุญาตที่ประสงค์จะโอนใบอนุญาตดังกล่าวให้แก่บุคคลอื่น ให้มีหนังสือแจ้งต่อนายทะเบียนเมื่อมีคำสั่งอนุญาตและออกใบอนุญาตให้ใหม่แล้ว ผู้รับโอนใบอนุญาตต้องชำระค่าธรรมเนียมตามที่กำหนด 4. กำหนดให้มีการออกใบแทนใบอนุญาตกรณีสูญหาย เสียหาย หรือถูกทำลาย ให้ผู้รับใบอนุญาตยื่นคำขอภายใน 30 วัน และเมื่อได้รับใบแทนใบอนุญาตแล้ว ผู้ขอรับใบแทนใบอนุญาตต้องชำระค่าธรรมเนียมตามที่กำหนด 5. กำหนดให้มีสถานที่ยื่นคำขออนุญาต ต่ออายุใบอนุญาต โอนใบอนุญาต และออกใบแทนใบอนุญาตให้ประกอบกิจการฆ่าสัตว์ใน กทม. ให้ดำเนินการที่ สนง.ปศุสัตว์พื้นที่ กทม. สำหรับจังหวัดอื่นให้ดำเนินการที่ สนง.ปศุสัตว์จังหวัดที่โรงฆ่าสัตว์นั้นตั้งอยู่หรือสถานที่อื่นตามที่อธิบดีประกาศกำหนด |
| 2. **ร่างกฎกระทรวงการประกอบกิจการฆ่าสัตว์ พ.ศ. ....**  | 1. กำหนดให้มีโรงพักสัตว์ที่เพียงพอต่อจำนวนสัตว์ที่จะนำเข้ามาฆ่าและมีพื้นที่สำหรับแยกสัตว์ป่วย หรือสงสัยว่าป่วย มีระบบระบายและบำบัดน้ำเสียและของเสียจากสัตว์ 2. กำหนดให้มีอาคารโรงฆ่าสัตว์มีรั้วและมาตรการในการป้องกันการปนเปื้อนจากสัตว์อื่น และจากสัตว์มีชีวิตสู่เนื้อสัตว์ หรือมิให้บุคคลภายนอกเข้าไปในโรงฆ่าสัตว์ ป้องกันสัตว์ที่เป็นพาหะนำโรคมิให้เข้าไปในอาคารโรงฆ่าสัตว์ และมีระบบระบายน้ำทิ้งที่มีประสิทธิภาพ 3. กำหนดให้มีเครื่องมือ เครื่องจักร และอุปกรณ์ที่ใช้ในโรงฆ่าสัตว์ทุกชนิด ต้องทำด้วยวัสดุที่ไม่มีส่วนผสมที่เป็นอันตรายต่อผู้บริโภค ผิวเรียบ ไม่เป็นสนิม รอยต่อต้องเชื่อมสนิทสามารถล้างทำความสะอาดและฆ่าเชื้อโรคได้ 4. กำหนดให้งดอาหารสัตว์และจัดให้สัตว์พักภายในระยะเวลาที่เหมาะสม ก่อนทำการฆ่าสัตว์ต้องทำให้สัตว์สลบหรือใช้วิธีทำให้สัตว์สงบและเป็นที่ยอมรับกันทั่วไปในการบังคับสัตว์ มีการจัดเก็บข้อมูลการตรวจโรคสัตว์ก่อนมีการฆ่าสัตว์และตรวจเนื้อสัตว์ภายหลังการฆ่าโดยพนักงานตรวจโรคสัตว์ การชำแหละและตัดแต่งเนื้อสัตว์ต้องไม่ให้เนื้อสัตว์สัมผัสกับพื้นโดยตรง ตามหลักเกณฑ์ที่กำหนด  |
| 3. **ร่างกฎกระทรวงการขนส่งสัตว์และเนื้อสัตว์ พ.ศ. ....**  | 1. กำหนดให้มีการตรวจสุขภาพสัตว์ก่อนการขนส่งสัตว์หรือเคลื่อนย้ายสัตว์ตามกฎหมายว่าด้วยโรคระบาดสัตว์ 2. กำหนดให้ทำความสะอาดและฆ่าเชื้อโรคก่อนและหลังการขนส่ง พาหนะการขนส่งต้องมีระบบควบคุมสิ่งปฏิกูลและมูลฝอยตกลงสู่พื้นผิวถนนตามกฎหมายว่าด้วยการขนส่งทางบกหรือกฎหมายว่าด้วยรถยนต์3. กำหนดให้มีใบรับรองให้จำหน่ายเนื้อสัตว์โดยพนักงานตรวจโรคสัตว์ตามกฎหมายว่าด้วยโรคระบาดสัตว์ 4. กำหนดให้มีการล้างทำความสะอาดและฆ่าเชื้อโรคก่อนและหลังการขนส่งสัตว์ พาหนะขนส่งต้องมีระบบควบคุมสิ่งปฏิกูลและมูลฝอยตกลงสู่พื้นผิวถนน ตามกฎหมายว่าด้วยการขนส่งทางบกหรือกฎหมายว่าด้วยรถยนต์  |

**8. เรื่อง ร่างกฎกระทรวงว่าด้วยผู้ดำเนินการสถานพยาบาลตามประเภท และลักษณะการให้บริการ**

**ทางการแพทย์ของสถานพยาบาล พ.ศ. ....**

 คณะรัฐมนตรีมีมติอนุมัติหลักการร่างกฎกระทรวงว่าด้วยผู้ดำเนินการสถานพยาบาลตามประเภท และลักษณะการให้บริการทางการแพทย์ของสถานพยาบาล พ.ศ. .... ตามที่กระทรวงสาธารณสุข (สธ.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

  **สาระสำคัญของร่างกฎกระทรวงฯ** เป็นการปรับปรุงกฎกระทรวงว่าด้วยผู้ดำเนินการสถานพยาบาลตามประเภทและลักษณะการให้บริการทางการแพทย์ของสถานพยาบาล พ.ศ. 2545

เพื่อกำหนดประเภทและลักษณะการให้บริการทางการแพทย์ของสถานพยาบาลที่ผู้ประกอบวิชาชีพเวชกรรม

ทันตกรรม การพยาบาลและการผดุงครรภ์ กายภาพบำบัด เทคนิคการแพทย์ การแพทย์แผนไทย การแพทย์แผนไทยประยุกต์ และผู้ประกอบโรคศิลป์ มีสิทธิได้รับอนุญาตให้เป็นผู้ดำเนินการ

**9. เรื่อง ร่างกฎกระทรวงกำหนดมาตรฐานในการบริหาร จัดการ และดำเนินการด้านความปลอดภัย อาชีวอนามัย และสภาพแวดล้อมในการทำงานในสถานที่ที่อันตรายจากการตกจากที่สูงวัสดุกระเด็น**

**ตกหล่น และพังทลาย พ.ศ. ....**

 คณะรัฐมนตรีมีมติอนุมัติหลักการร่างกฎกระทรวงกำหนดมาตรฐานในการบริหาร จัดการ และดำเนินการด้านความปลอดภัย อาชีวอนามัย และสภาพแวดล้อมในการทำงานในสถานที่ที่อันตรายจากการตกจากที่สูงวัสดุกระเด็น ตกหล่น และพังทลาย พ.ศ. .... ตามที่กระทรวงแรงงาน (รง.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 **สาระสำคัญของร่างกฎกระทรวงฯ** เป็นการกำหนดมาตรฐานด้านความปลอดภัยสำหรับการทำงานในสถานที่ที่มีอันตรายจากการตกจากที่สูง วัสดุกระเด็นตกหล่น และพังทลาย เพื่อคุ้มครองความปลอดภัยของลูกจ้างได้อย่างมีประสิทธิภาพ

**10. เรื่อง ร่างกฎกระทรวงออกตามพระราชบัญญัติควบคุมการฆ่าสัตว์เพื่อการจำหน่ายเนื้อสัตว์**

**พ.ศ. 2559 รวม 3 ฉบับ**

 คณะรัฐมนตรีมีมติอนุมัติหลักการร่างกฎกระทรวงออกตามพระราชบัญญัติควบคุมการ

ฆ่าสัตว์เพื่อการจำหน่ายเนื้อสัตว์ พ.ศ. 2559 รวม 3 ฉบับ ประกอบด้วย 1. ร่างกฎกระทรวงกำหนดประเภทของโรงฆ่าสัตว์ พ.ศ. .... 2. ร่างกฎกระทรวงกำหนดวันและเวลาฆ่าสัตว์ วันและเวลาเปิดและปิดโรงฆ่าสัตว์และโรงพักสัตว์ พ.ศ. .... และ 3. ร่างกฎกระทรวงการขึ้นทะเบียน การเพิกถอนการขึ้นทะเบียนและคุณสมบัติของบุคคลซึ่งจะได้รับแต่งตั้งเป็นพนักงานตรวจโรคสัตว์ พ.ศ. .... ตามที่กระทรวงเกษตรและสหกรณ์เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของกระทรวงพาณิชย์ไปประกอบการพิจารณาด้วย แล้วดำเนินการต่อไปได้ และรับทราบรายงานเหตุผลความจำเป็นในการดำเนินการร่างกฎกระทรวง รวม 3 ฉบับ ในเรื่องนี้ไม่ทันเวลาที่กฎหมายกำหนด ตามที่กระทรวงเกษตรและสหกรณ์ (กษ.) เสนอ

 **สาระสำคัญของร่างกฎกระทรวง**

|  |  |
| --- | --- |
| **ร่างกฎกระทรวง** | **สาระสำคัญ** |
| 1. **ร่างกฎกระทรวงกำหนดประเภทของโรงฆ่าสัตว์ พ.ศ. ....** | กำหนดประเภทโรงฆ่าสัตว์ ดังนี้1. โรงฆ่าสัตว์ภายในประเทศ หมายถึง โรงฆ่าสัตว์ที่ประกอบกิจการฆ่าสัตว์เพื่อการจำหน่ายเนื้อสัตว์ภายในประเทศ 2. โรงฆ่าสัตว์เพื่อการส่งออก หมายถึง โรงฆ่าสัตว์ที่ประกอบกิจการฆ่าสัตว์ซึ่งได้รับการรับรองโรงงานเพื่อการส่งออกจากกรมปศุสัตว์ และมีการจำหน่ายเนื้อสัตว์เพื่อการส่งออกด้วย  |
| 2. **ร่างกฎกระทรวงกำหนดวันและเวลาฆ่าสัตว์ วันและเวลาเปิดและปิดโรงฆ่าสัตว์และโรงพักสัตว์ พ.ศ. ....** | 1. กำหนดให้ผู้รับใบอนุญาตฆ่าสัตว์ตามจำนวนสัตว์ วัน เวลา และสถานที่ที่ได้แจ้งไว้ตามหลักฐานการรับแจ้งการฆ่าสัตว์ 2. กำหนดให้ผู้รับใบอนุญาตหยุดทำการฆ่าโค กระบือ แพะ แกะ สุกร และนกกระจอกเทศใน (1) วันพระ (2) วันเข้าพรรษา และ (3) วันเฉลิมพระชนมพรรษาของพระมหากษัตริย์และพระราชินี นับตั้งแต่เวลา 00.01 นาฬิกา จนถึงเวลา 24.00 นาฬิกา |
| 3. **ร่างกฎกระทรวงการขึ้นทะเบียน การเพิกถอนการขึ้นทะเบียนและคุณสมบัติของบุคคลซึ่งจะได้รับแต่งตั้งเป็นพนักงานตรวจโรคสัตว์ พ.ศ. ....**  | 1. กำหนดคุณสมบัติและลักษณะต้องห้ามของบุคคลที่จะขอขึ้นทะเบียนพนักงานตรวจโรคสัตว์ โดยให้ผู้ที่ประสงค์จะขอขึ้นทะเบียนยื่นคำขอและเอกสารที่กรมปศุสัตว์ตามแบบที่กรมปศุสัตว์กำหนด และกำหนดระยะเวลาการขึ้นทะเบียนไว้ครั้งละ 5 ปี 2. การแต่งตั้งพนักงานตรวจโรคสัตว์ต้องแต่งตั้งจากบุคคลที่ได้รับการขึ้นทะเบียนไว้กับกรมปศุสัตว์ และเป็นผู้ที่สามารถปฏิบัติงานในช่วงระยะเวลาที่ทำการฆ่าสัตว์ด้วย 3. กำหนดเหตุแห่งการเพิกถอนการขึ้นทะเบียนพนักงานตรวจโรคสัตว์ และสิทธิในการอุทธรณ์ในกรณที่ผู้ที่ถูกเพิกถอนการขึ้นทะเบียนไม่เห็นด้วยกับคำสั่งเพิกถอน |

|  |
| --- |
| **ต่างประเทศ** |

**11. เรื่อง ร่างบันทึกความเข้าใจว่าด้วยความร่วมมือสำหรับโครงการภายใต้กองทุนพิเศษแม่โขง-ล้านช้างระหว่างกระทรวงทรัพยากรธรรมชาติและสิ่งแวดล้อมกับสถานเอกอัครราชทูตจีนประจำประเทศไทย และร่างบันทึกความเข้าใจระหว่างกระทรวงทรัพยากรธรรมชาติและสิ่งแวดล้อมกับสถาบันความร่วมมือเพื่อการพัฒนาเศรษฐกิจลุ่มน้ำโขง**

 คณะรัฐมนตรีมีมติเห็นชอบและอนุมัติตามที่กระทรวงทรัพยากรธรรมชาติและสิ่งแวดล้อม (ทส.) เสนอ ดังนี้

 1. เห็นชอบต่อร่างบันทึกความเข้าใจว่าด้วยความร่วมมือสำหรับโครงการภายใต้กองทุนพิเศษ แม่โขง-ล้านช้าง ระหว่าง ทส. กับสถานเอกอัครราชทูตจีนประจำประเทศไทย และร่างบันทึกความเข้าใจระหว่าง ทส. กับสถาบันความร่วมมือเพื่อการพัฒนาเศรษฐกิจลุ่มน้ำโขง ทั้งนี้ หากมีความจำเป็นต้องแก้ไขปรับปรุงถ้อยคำในร่างบันทึกความเข้าใจทั้งสองฉบับดังกล่าว ในส่วนที่ไม่ใช่สาระสำคัญและไม่ขัดต่อผลประโยชน์ของประเทศไทย ให้ ทส. สามารถดำเนินการได้โดยไม่ต้องเสนอคณะรัฐมนตรีเพื่อพิจารณาอีกครั้ง

 2. อนุมัติให้ปลัดกระทรวงทรัพยากรธรรมชาติและสิ่งแวดล้อมหรือผู้ที่ได้รับมอบหมายเป็นผู้ลงนาม

ในร่างบันทึกความเข้าใจทั้งสองฉบับ

 **สาระสำคัญของร่างบันทึกทั้ง 2 ฉบับ** มีดังนี้

 **ร่างบันทึกความเข้าใจว่าด้วยความร่วมมือสำหรับโครงการภายใต้กองทุนพิเศษ**

**แม่โขง-ล้านช้างระหว่าง ทส. กับสถานเอกอัครราชทูตจีนประจำประเทศไทย** มีวัตถุประสงค์เพื่อกำหนดแนวทาง ในการบริหารจัดการงบประมาณของโครงการที่ได้รับการอนุมัติจากฝ่ายจีนให้เกิดประสิทธิภาพในการใช้กองทุนพิเศษแม่โขง-ล้านช้าง อย่างสูงสุด

 **หลักการเบื้องต้น** มุ่งบริหารจัดการกองทุนเพื่อให้เกิดสันติภาพและความมั่นคั่งต่อสมาชิกกรอบความร่ววมือแม่โขง-ล้านช้าง โดยเคารพกฎหมายและกฎระเบียบของทั้งจีนและไทย และร่วมกันติดตามประเมินโครงการและการใช้กองทุน

 **ร่างบันทึกความเข้าใจระหว่าง ทส. กับสถาบันความร่วมมือเพื่อการพัฒนาเศรษฐกิจ**

**ลุ่มน้ำโขง** มีวัตถุประสงค์เพื่อดำเนินความร่วมมือในการสนับสนุนการบริหารจัดการลุ่มน้ำโขง-ล้านช้าง

การพัฒนาศักยภาพองค์กรและบุคลากรที่เกี่ยวข้องในอณุภูมิภาคลุ่มน้ำโขง

 **ขอบเขตความร่วมมือ** ดำเนินโครงการที่ได้รับทุนจากกองทุนพิเศษแม่โขง-ล้านช้าง ภายใต้กรอบความร่วมมือแม่โขง-ล้านช้าง รวมทั้งจัดฝึกอบรมร่วม การสัมมนา การประชุมโครงการ วิจัยร่วม การแลกเปลี่ยนบุคลากรที่เป็นวิทยากรและผู้ช่วยวิจัย การพัฒนาและแบ่งปันเครือข่ายข้อมูล

 **ระยะเวลาของความร่วมมือ** มีระยะเวลา 5 ปี จากวันที่มีผลบังคับใช้ (วันที่ลงนาม) และจะขยายระยะเวลาการบังคับใช้โดยอัตโนมัติในทุก ๆ 5 ปี เว้นแต่จะมีการยกเลิกของฝ่ายใดฝ่ายหนึ่งโดยแจ้งเป็นลายลักษณ์อักษรล่วงหน้า 6 เดือน ไปยังอีกฝ่ายการบอกเลิกข้อตกลงฯ จะไม่มีผลต่อข้อผูกพันทางกฎหมายหรือสัญญาใด ๆ ที่ภาคีฝ่ายใดฝ่ายหนึ่งได้สร้างขึ้นหรือเข้าร่วมในกิจกรรมที่เกิดขึ้นตามร่างบันทึกความเข้าใจนี้

**12. เรื่อง ร่างบันทึกความเข้าใจระหว่างสำนักงานคณะกรรมการป้องกันและปราบปรามยาเสพติด แห่งราชอาณาจักรไทยกับสำนักเลขาธิการแผนโคลัมโบว่าด้วยการจัดตั้งสำนักงานสาขาของแผนโคลัมโบ ณ ประเทศไทย**

 คณะรัฐมนตรีมีมติเห็นชอบและอนุมัติตามที่รองนายกรัฐมนตรี (พลอากาศ ประจิน จั่นตอง)

และรัฐมนตรีว่าการกระทรวงยุติธรรม เสนอ ดังนี้

 1. เห็นชอบร่างบันทึกความเข้าใจระหว่างสำนักงานคณะกรรมการป้องกันและปราบปราม

ยาเสพติดแห่งราชอาณาจักรไทยกับสำนักเลขาธิการแผนโคลัมโบว่าด้วยการจัดตั้งสำนักงานสาขาของ

แผนโคลัมโบ ณ ประเทศไทย (บันทึกความเข้าใจฯ)

 2. อนุมัติให้เลขาธิการคณะกรรมการป้องกันและปราบปรามยาเสพติดในฐานะหัวหน้าหน่วยงาน

ที่จัดสรรพื้นที่ในการจัดตั้งสำนักงานสาขาของแผนโคลัมโบ ณ ประเทศไทย เป็นผู้ลงนามในบันทึกความเข้าใจฯ

(จะลงนามหลักจากมีมติคณะรัฐมนตรีแล้ว)

 3. อนุมัติให้กระทรวงยุติธรรม (ยธ.) โดยสำนักงานคณะกรรมการป้องกันและปราบปราม

ยาเสพติด (สำนักงาน ป.ป.ส.) หารือร่วมกับกรมสนธิสัญญาและกฎหมาย กระทรวงการต่างประเทศ (กต.) พิจารณาปรับแก้ไขบันทึกความเข้าใจฯ ในส่วนที่ไม่ใช่สาระสำคัญหากมีความจำเป็นในภายหน้า โดยไม่ต้องนำเสนอคณะรัฐมนตรีพิจารณาให้ความเห็นชอบอีกครั้ง

 ทั้งนี้ ในกรณีความจำเป็นต้องแก้ไขปรับปรุงร่างบันทึกความเข้าใจระหว่างสำนักงานคณะกรรมการป้องกันและปราบปรามยาเสพติดแห่งราชอาณาจักรไทยกับสำนักเลขาธิการแผนโคลัมโบว่าด้วยการจัดตั้งสำนักงานสาขาของแผนโคลัมโบ ณ ประเทศไทย ในส่วนที่ไม่ใช่สาระสำคัญหรือไม่ขัดต่อผลประโยชน์ของไทยและไม่ขัดกับหลักการที่คณะรัฐมนตรีได้ให้ความเห็นชอบหรือมีมติอนุมัติไปแล้วให้กระทรวงยุติธรรมสามารถดำเนินการได้โดยให้นำคณะรัฐมนตรีทราบภายหลัง พร้อมทั้งชี้แจงเหตุผลและประโยชน์ที่ไทยได้รับจากการปรับเปลี่ยนดังกล่าวตามหลักเกณฑ์ของมติคณะรัฐมนตรีเมื่อวันที่ 30 มิถุนายน 2558 (เรื่อง การจัดทำหนังสือสัญญาเกี่ยวกับความสัมพันธ์ระหว่างประเทศหรือองค์การระหว่างประเทศ) ด้วย

 **ร่างบันทึกความเข้าใจฯ** มีสาระสำคัญเกี่ยวกับการกำหนดแนวทางการจัดสรรพื้นที่ของสำนักงาน ป.ป.ส. ให้ที่ตั้งของสำนักงานสาขาของแผนโคลัมโบ ณ ประเทศไทย มีวัตถุประสงค์เพื่อส่งเสริมความร่วมมือที่เกี่ยวข้องกับยาเสพติด โดยเน้นการพัฒนาศักยภาพเสริมสร้างขีดความสามารถ และช่วยเหลือทางวิชาการสำหรับประเทศสมาชิกของ CPS โดยมีวัตถุประสงค์เพื่อส่งเสริมความร่วมมือระหว่างคู่ภาคีในประเด็นที่เกี่ยวข้องกับยาเสพติด โดยเน้นการพัฒนาศักยภาค เสริมสร้างขีดความสามารถและช่วยเหลือทางวิชาการสำหรับประเทศสมาชิกของ CPS ในด้านยาเสพติด

 **ขอบเขตของความร่วมมือ** **คู่ภาคี ภายใต้กฎหมายและข้อบังคับต่าง ๆ จะร่วมมือกันในประเด็น** ดังต่อไปนี้

 1. การจัดให้มีพื้นที่สำนักงานโดยไม่มีค่าใช้จ่ายที่สำนักงาน ป.ป.ส. (ทุ่งสองห้อง) เพื่อส่งเสริมให้ CPS เป็นศูนย์กลางของการฝึกอบรมในระดับภูมิภาคเพื่อพัฒนาขีดความสามารถบุคลากรด้านการแก้ไขปัญหายาเสพติดของเอเชียแปซิฟิก และเพื่อปฏิบัติงานควบคุมการใช้ยาเสพติดในทางที่ผิดที่มีประสิทธิภาพมากขึ้น ทั้งนี้ CPS จะพิจารณาโอกาสในการเพิ่มพูนความรู้และทักษะในการแก้ไขปัญหายาเสพติดให้กับเจ้าหน้าที่ในท้องถิ่นมากขึ้นเมื่อมีการจัดการฝึกอบรมระหว่างประเทศ

 2. มาตรการลดอุปสงค์และอุปทานยาเสพติดในการต่อสู้กับปัญหายาเสพติดวัตถุออกฤทธิ์ต่อจิตและประสาท และสารเคมีและสารตั้งตัน

 3. การแลกเปลี่ยนประสบการณ์และข้อมูลที่เกี่ยวข้องกับการป้องกัน การบำบัดรักษา ตลอดจนประเด็นที่เกี่ยวข้องกับสุขภาพ กฎหมาย และการบังคับใช้กฎหมายที่มีประสิทธิภาพ

 4. ประเด็นอื่น ๆ ที่เป็นความกังวลร่วมกัน ซึ่งเป็นไปตามขอบเขตของความร่วมมือภายใต้บันทึกความเข้าใจแต่ละกรณี ซึ่งคู่ภาคีได้ตกลงร่วมกัน

 5. บันทึกความเข้าใจอีกฉบับ (ถ้ามี) จะถูกยกร่างขึ้นต่อไป เพื่อการได้รับสิทธิประโยชน์ ภายใต้กฎหมายไทยที่เกี่ยวข้อง และที่จำเป็นสำหรับการปฏิบัติงานของ CPS

|  |
| --- |
| **แต่งตั้ง** |

**13. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงมหาดไทย)**

 คณะรัฐมนตรีมีมติอนุมัติตามที่กระทรวงมหาดไทยเสนอแต่งตั้ง **นายวราพงษ์ เกียรตินิยมรุ่ง** ผู้ตรวจราชการกรม กรมที่ดิน ให้ดำรงตำแหน่ง ที่ปรึกษาด้านวิศวกรรมสำรวจ (วิศวกรสำรวจทรงคุณวุฒิ) กรมที่ดิน กระทรวงมหาดไทย ตั้งแต่วันที่ 17 พฤศจิกายน 2560 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรง

พระกรุณาโปรดเกล้าโปรดกระหม่อมแต่งตั้งเป็นต้นไป

**14. เรื่อง การแต่งตั้งข้าราชการให้ดำรงตำแหน่งรองเลขาธิการสภาความมั่นคงแห่งชาติ (สำนักงานสภาความมั่นคงแห่งชาติ)**

 คณะรัฐมนตรีมีมติอนุมัติตามที่สำนักงานสภาความมั่นคงแห่งชาติเสนอแต่งตั้ง **นายดนัย มู่สา** ผู้ช่วยเลขาธิการสภาความมั่นคงแห่งชาติ ให้ดำรงตำแหน่ง รองเลขาธิการสภาความมั่นคงแห่งชาติ สำนักงานสภาความมั่นคงแห่งชาติ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

เพื่อทดแทนตำแหน่งที่ว่าง

**15. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง (กระทรวงศึกษาธิการ)**

 คณะรัฐมนตรีมีมติอนุมัติตามที่กระทรวงศึกษาธิการเสนอแต่งตั้ง **นายพะโยม ชิณวงศ์** เลขาธิการคณะกรรมการส่งเสริมการศึกษาเอกชน สำนักงานคณะกรรมการส่งเสริมการศึกษาเอกชน ให้ดำรงตำแหน่ง ศึกษาธิการภาค สำนักงานศึกษาธิการภาค 1 (ปทุมธานี) สำนักงานปลัดกระทรวง ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนตำแหน่งที่ว่าง

**16. เรื่อง การแต่งตั้งประธานกรรมการและกรรมการผู้ทรงคุณวุฒิในคณะกรรมการนวัตกรรมแห่งชาติ**

 คณะรัฐมนตรีมีมติอนุมัติตามที่กระทรวงวิทยาศาสตร์และเทคโนโลยีเสนอแต่งตั้งประธานกรรมการและกรรมการผู้ทรงคุณวุฒิในคณะกรรมการนวัตกรรมแห่งชาติ แทนประธานกรรมการและกรรมการผู้ทรงคุณวุฒิเดิมที่ครบวาระการดำรงตำแหน่ง รวม 7 คน ดังนี้

 1. นายวีระพงษ์ แพสุวรรณ ประธานกรรมการ

 2. นายประวิทย์ ประกฤตศรี กรรมการผู้ทรงคุณวุฒิ

 3. นายธนารักษ์ พงษ์เภตรา กรรมการผู้ทรงคุณวุฒิ

 4. นายสุภาพ อัจฉริยศรีพงศ์ กรรมการผู้ทรงคุณวุฒิ

 5. นางสาวสิรี ชัยเสรี กรรมการผู้ทรงคุณวุฒิ

 6. นายวิเชฐ ตันติวานิช กรรมการผู้ทรงคุณวุฒิ

 7. นายปริญญ์ พานิชภักดิ์ กรรมการผู้ทรงคุณวุฒิ

 ทั้งนี้ ตั้งแต่วันที่ 15 พฤษภาคม 2561 เป็นต้นไป

**17. เรื่อง การแต่งตั้งผู้รักษาราชการแทนรัฐมนตรีว่าการกระทรวงสาธารณสุข**

 คณะรัฐมนตรีมีมติอนุมัติเป็นหลักการมอบหมายให้รัฐมนตรีว่าการกระทรวงดิจิทัลเพื่อเศรษฐกิจและสังคม (นายพิเชฐ ดุรงคเวโรจน์) เป็นผู้รักษาราชการแทนรัฐมนตรีว่าการกระทรวงสาธารณสุข ในลำดับที่ 3 ในกรณีที่รัฐมนตรีว่าการกระทรวงสาธารณสุขไม่อาจปฏิบัติราชการได้ และไม่มีผู้ดำรงตำแหน่งรัฐมนตรีช่วยว่าการกระทรวงสาธารณสุข หรือมีแต่ไม่อาจปฏิบัติราชการได้ ตามที่กระทรวงสาธารณสุขเสนอ

.............................................................